Η **Casterman** (*Καστερμάν*) είναι γαλλο-βελγικός εκδοτικός οίκος με ειδίκευση στα κόμικς και την παιδική λογοτεχνία, ο οποίος τυπώνει επίσης και τουριστικούς οδηγούς. Ο οίκος Casterman, που είναι πλέον ενταγμένος στον γαλλικό εκδοτικό όμιλο Flammarion (των Εκδόσεων Γκαλιμάρ), κυκλοφορεί κάθε χρόνο περί τους 250 τίτλους. Αποτελεί μία από τις μεγαλύτερες εταιρείες έκδοσης κόμικς στην Ευρώπη, έχοντας τα δικαιώματα έργων μεγάλων δημιουργών, όπως οι Hergé, Ούγκο Πρατ, Ζακ Ταρντί και Ένκι Μπιλάλ.

Ιστορικό
--------

Η εταιρεία ιδρύθηκε το 1780 στο Τουρναί, από τον βιβλιοπώλη Ντονά Καστερμάν (Donat Casterman). Επί δυο και πλέον αιώνες, η διοίκηση της εταιρείας πήγαινε από πατέρα σε γιο. Το 1934 ο Λουί Καστερμάν ανέλαβε την έκδοση της σειράς *Τεντέν* σε αυτελή τεύχη, με πρώτη ιστορία *Τα πούρα του Φαραώ* (την τέταρτη από τις περιπέτειες που είχαν δημοσιευτεί μέχρι τότε σε συνέχειες από το *Le Petit Vingtième*, εβδομαδιαίο νεανικό ένθετο της βελγικής εφημερίδας *Le Vingtième Siècle*). Η επιτυχία του Τεντέν έφερε και άλλα κόμικς, όπως το περιπετειώδες *Άλιξ* (1948) του Ζακ Μαρτέν. Σταδιακά, η εταιρεία επενδύει όλο και περισσότερο στα κόμικς και μέσω από τις σελίδες του περιοδικού *Τεντέν* εμφανίζονται ιστορίες των Ρενέ Γκοσινί και Αλμπέρ Ουντερζό, Ρεμόν Μουσερώ, Ντίνο Ατανάσιο και Χέρμαν.

Τη δεκαετία του 1970, η Casterman προώθησε κόμικς που απευθύνονταν σε πιο ενήλικο κοινό. Στο πλαίσιο αυτό, κυκλοφόρησε το περιοδικό *(À suivre)*, το οποίο περιείχε έργα όπως τα *Κόρτο Μαλτέζε* του Ούγκο Πρατ και *Σκοτεινές πόλεις* των Μπενουά Πέετερς και Φρανσουά Σούιτεν. Το περιοδικό σταμάτησε το 1997, αλλά είχε ήδη καταφέρει να προσδώσει λογοτεχνική ποιότητα στα κόμικς. Το 1999, η εκδοτική εξαγοράστηκε από τον όμιλο Flammarion.

Κατά τη δεκαετία του 2000, η Casterman άρχισε να συνεργάζεται με ονόματα όπως ο Ένκι Μπιλάλ και ο Ρεζίς Λουαζέλ, ενώ μετέφρασε μάνγκα και αμερικανικούς τίτλους. Τον Σεπτέμβριο του 2012, η Flammarion και κατ΄επέκταση και η Casterman αγοράστηκαν από τις Εκδόσεις Γκαλιμάρ, μια από τις μεγαλύτερες εκδοτικές εταιρείες της Γαλλίας.

Παραπομπές
----------

1. 1 2  «Casterman». *BiblioMonde* (στα Γαλλικά). Αρχειοθετήθηκε από το πρωτότυπο στις 22 Ιουνίου 2017. Ανακτήθηκε στις 1 Αυγούστου 2017.
2. ↑  «Informations éditeurs». *Ricochet-jeunes.org* (στα Γαλλικά). Αρχειοθετήθηκε από το πρωτότυπο στις 29 Νοεμβρίου 2014. Ανακτήθηκε στις 1 Αυγούστου 2017.
3. ↑  Finet, Nicolas (204). *(A suivre) 1978-1997: Une Aventure en Bandes Dessinées*. Paris: Casterman. ISBN 9782203370050. 496640148.
4. ↑  Grove, Laurence (2010). *Comics in French: The European Bande Dessinée in Context*. New York: Berghahn Books. ISBN 9781845455880. 316825696.
5. ↑  Miller, Ann (2007). *Reading Bande Dessinée: Critical Approaches to French-language Comic Strip*. Bristol, UK: Intellect Books. ISBN 9781841501772. 190790041.
6. ↑  «Rachat de Flammarion par Gallimard: - les auteurs de Casterman menacent de publier leurs prochains albums ailleurs» (στα γαλλικά). *RTBF Culture*. 2012-11-13.. Ανακτήθηκε στις 2017-08-02.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Casterman** |

* Επίσημη ιστοσελίδα

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 158189735
* LCCN: n88652845
* GND: 4433104-6
* SUDOC: 035207655
* BNF: cb12492004v (data)
* BIBSYS: 98029414

 |

 |